**Istorija ir skaitvardžiais turtingos Bernardinų kapinės**

**Uždaviniai:**

1. Aiškintis kelintinių skaitvardžių linksniavimo ir vartojimo ypatumus.

2. Taisyklingai parašyti datą.

**Skaitvardis** yra kaitoma kalbos dalis, kuri žymi skaičių arba skaičiuojamąją vietą eilėje ir atsako į klausimus *kiek? kelintas? kelinta?*

Skaitvardžių skyriai:

– **kiekiniai skaitvardžiai** pasako daiktų skaičių arba patį skaičių ir atsako į klausimą kiek? Pavyzdžiui: penki, dešimt;

– **kelintiniai** skaitvardžiai nusako skaičiuojamąją vietą eilėje ir atsako į klausimą kelintas? kelinta? Pavyzdžiui: pirmas, penkta.

**Kelintinia**i skaitvardžiai kaitomi giminėmis, skaičiais, linksniais, gali turėti įvardžiuotines formas. Pavyzdžiui: penktasis, penktoji.

**Datos rašymo būdai:**

– skaitmeninis (trumpasis) būdas, kai nurodomi metai, mėnuo ir diena. Dokumentuose tarp skaitmenų grupių dedami brūkšneliai be tarpų. Pavyzdžiui: 2025-08-01.

– mišrusis (ilgasis) būdas, kai rašomas mėnesio pavadinimas, o santrumpomis – metai (m.) ir diena (d.). Po mėnesio pavadinimo nerašoma mėn. Pavyzdžiui: 2025 m. rugpjūčio 1 d.

– rašymas žodžiais, kai metai, mėnuo ir diena tekste rašomi žodžiais. Pavyzdžiui: šių metų rugpjūčio 1 diena.

Kai nurodomas laikotarpis, vartojamas brūkšnys (ne brūkšnelis).

Skaitvardžiai, kuriais nusakomos dienos, turi būti vartojami moteriškosios giminės forma. Pavyzdžiui: Susitiksime rugpjūčio pirmą (dieną).

Skaičiai, žymintys daiktų kiekį, rašomi arabiškais skaitmenimis. Pavyzdžiui: 1, 11.

Skaičiai, žymintys daiktų eilę, gali būti rašomi ir romėniškais, ir arabiškais skaitmenimis. Pavyzdžiui: V, X.

**1 užduotis**

Perskaitykite tekstą. Raskite ir pabraukite skaitvardžius. Užduočių lape juos užrašykite žodžiais, nurodykite šių skaitvardžių skyrių.

**Bernardinų kapinės**

Užupyje, Vilnios dešiniajame krante, esančios Bernardinų kapinės – 2 pagal senumą Vilniaus kapinės. Taip pat tai – vienas gražiausių XIX amžių menančių istorinių-kultūrinių objektų, kuriems būdingi klasicizmo bruožai. 1969 m. kapinės buvo paskelbtos respublikinės reikšmės istorijos paminklu.

Vilniaus Bernardinų kapinės įsteigtos 1810 metais, jau daugiau nei 200 metų yra įvairių kultūros, visuomenės bei mokslo veikėjų amžinojo poilsio vieta.

**Trumpa istorija**

Kapinių įkūrimo datą liudija pastatyta mūrinė klasicizmo stiliaus koplytėlė. Neišlikusioje šios koplytėlės paminklinėje lentoje įkūrimui skirtame įraše lenkų kalba rašoma apie kapinių priklausymą Vilniaus kunigų bernardinų bažnyčiai ir toje vietoje laikytas pirmąsias mišias.

1812 m. kapinės buvo aptvertos mūrine tvora, pastatyti vartai su varpine ir kaimo sodybą primenančiais mediniais varteliais, sargo namelis. 1814 m. kapinės tapo Bernardinų bažnyčios parapijos kapinėmis. Netrukus buvo pastatyti kolumbariumai, į kurių nišas talpindavo karstus ir juos užmūrydavo.

1827 m. pastatyta ir koplyčia, jos požemyje įrengta kripta su katakombomis. XIX a. kapinės priminė parką. Medžiai, krūmai, akmenimis grįstas pagrindinis takas bei takeliai su vaizdais į upę traukė miestiečius, antkapinių paminklų užrašai kvietė sustoti, pasimelsti.

*(https://www.govilnius.lt/aplankykite/lankytinos-vietos/bernardinu-kapines)*

**2 užduotis**

Darbas porose. Pasivaikščioję po kapines išsirinkite po du paminklus, ant kurių gimimo ir mirimo data būtų nurodyta skaitmenimis. Užduočių lape šias datas užrašykite žodžiais, atkreipdami dėmesį į datas ir amžių, kad suprastumėte šiame paminkle įamžintų žmonių gyvenimo trukmę. Apskaičiuokite, kiek metų gyveno tas žmogus. Jo amžių taip pat užrašykite žodžiais.

**3 užduotis**

Išlinksniuokite pasirinktą kelintinį skaitvardį.

**4 užduotis**

Darbas porose. Sukurkite išgalvoto slapto takelio Bernardinų kapinėse aprašymą. Jame turi būti nurodyta, ką galima pamatyti einant tuo taku, kaip galima surasti tam tikrus objektus. Aprašyme būtina panaudoti kelintinius skaitvardžius, kurie nurodytų eilę, vietą eilėje, amžių, datas.